Meer as 4 miljoen SA’ners het reeds ID-slimkaarte‘n Destydse foto toe president Jacob Zuma sy slim ID gekry het. Foto: Siyabulela Duda/GCIS “Ons het tot op datum 4,1 miljoen ID-slimkaarte uitgereik en het verlede jaar ons teiken bereik om 2,2 miljoen ID-slimkaarte uit te reik. Ons teiken is om hierdie jaar nóg 2,2 miljoen slimkaarte uit te reik,” het Gigaba tydens sy begrotingsrede in die parlement gesê. Volgens Gigaba moet nog 38 miljoen groen ID’s oor die volgende paar jaar met slimkaarte vervang word. “Kantore wat regstreekse data-opnames kan doen het van 140 na 178 vermeerder en al hierdie kantore aanvaar nou betalings in kontant en met krediet- en debietkaarte,” het hy gesê. “Maar selfs met 178 gemoderniseerde kantore sal 38 miljoen en meer slimkaarte ŉ enorme uitdaging wees.” Die departement se e-stelsel is vroeër vandeesmaand van stapel gestuur waardeur landsburgers aanlyn vir amptelike dokumente kan aansoek doen en dit dan by hul bank gaan afhaal. “Vier bankgroepe het met ons ŉ samewerkingsooreenkoms aangegaan om hierdie diens aan te bied en dit word tans by 11 banke in Gauteng en een in die Wes-Kaap gedoen,” het Gigaba gesê. “Tot en met gister [Donderdag] het 8 053 aansoekers die e-stelsel gebruik om vir ID-slimkaarte en paspoorte aansoek te doen.” Slegs aansoekers tussen die ouderdomme van 30 en 35 jaar word in dié stadium toegelaat om die aanlyn-aansoekstelsel te gebruik. Gigaba het gesê dit sal verander sodra meer banktakke aan die inisiatief deelneem. “Wanneer ons die plan vir die ontplooiing van die e-stelsel sowel as die omskakelingsplan vir die ID-slimkaarte gefinaliseer het, sal ons die sperdatum vir die groen ID’s bepaal en nuwe riglyne aankondig.”